Старынкаўскі чыгуналіцейны завод

Стары́накаўскі чыгуналіце́йны заво́д, Старынкаўскі Уладзімірскі чыгуналіцейны завод — колішняе прамысловае прадпрыемства ў Расійскай імперыі, якое дзейнічала з канца XVIII стагоддзя да 1872 года ў вёсцы Старынка Чэрыкаўскага павета (Слаўгарадскі раён Магілёўскай вобласці Беларусі, адселеная пасля Чарнобыльскай катастрофы).

Заснаваны як медзеплавільня ў канцы XVIII стагоддзя. У 1835 годзе была пабудавана доменная печ, на якой выплаўлялі чыгун з мясцовай балотнай жалезнай руды. Завод належаў Аляксандру фон Бенкедорфу, які прыклаў шмат намаганняў для яго расшырэнняСтаринка — важный промышленный центр Могилёвской губернии // Виртуальный музей «Наследие» . Кіраваў Старынкаўскім заводам яго брат Уладзімір фон Бенкендорф. У 1839 годзе завод быў расшыраны. Ён выпускаў медныя абшыўкі і парахавыя скрынкі для Чарнаморскага флоту, карабельныя балты. У 1847 годзе на заводзе вырабляліся паркавыя павозкі, лафеты, восі і калёсы для гармат, паравыя машыны для Бранскага арсенала і інш. У перыяд 1858—1862 гадоў Старынкаўскі завод быў адным з буйнейшых металургічных прадпрыемстваў на еўрапейскай частцы Расійскай імперыі. Ад завода да ракі Сож была пракладзена вузкакалейная чыгунка, адна з першых вузкакалеек на тэрыторыі Беларусі. У 1863 годзе на Старынкаўскім чыгуналіцейным заводзе працавала каля 900 рабочых.

Пасля смерці ўладальніка Старынкаўскі чыгуналіцейны завод пачаў згортваць сваю дзейнасцьСтаринка // Виртуальный музей «Наследие» . У 1867 годзе на заводзе працавала толькі 24 рабочых. Сваю дзейнасць завод спыніў у 1872 годзе.

 Літаратура 


 Спасылкі 
 Старинка — важный промышленный центр Могилёвской губернии // Виртуальный музей «Наследие» 
 Старинка // Виртуальный музей «Наследие» 
 Лазоўская Т. Нязведаная, загадкавая, таямнічая… вузкакалейка  // Выдавецкі дом «Звязда»

Катэгорыя:Колішнія прадпрыемствы Магілёўскай вобласці
Катэгорыя:Металургічныя прадпрыемствы Беларусі
Катэгорыя:XVIII стагоддзе ў Беларусі
Катэгорыя:Чэрыкаўскі павет
Катэгорыя:Гісторыя Слаўгарадскага раёна
Катэгорыя:З’явіліся ў XVIII стагоддзі
Катэгорыя:Зніклі ў 1872 годзе